Rozhodnutie Komisie
z 24. januára 2001
ustanovujúce vzor pre zoznamy zariadení schválených členskými štátmi pre obchod so živými zvieratami, semenom a embryami vnútri spoločenstva a pravidlá, ktoré sa uplatňujú na zasielanie týchto zoznamov Komisii
(oznámené pod číslom dokumentu C(2001) 143)
(Text s významom pre EHP)
(2001/106/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 64/432/EHS z 26. júna 1964 o problémoch zdravotného stavu zvierat ovplyvňujúcich obchod s hovädzím dobytkom a ošípanými [1] vo vnútri spoločenstva, naposledy zmenenú a doplnenú smernicou č. 2000/25/ES [2], najmä na jej článok 11 (6),
so zreteľom na smernicu Rady č. 88/407/EHS zo 14. júna 1988 stanovujúcu požiadavky na zdravotný stav zvierat uplatniteľné na obchod so semenom hovädzieho dobytka [3] vo vnútri spoločenstva a na ich dovozy, naposledy zmenenú a doplnenú Aktom o pristúpení Rakúska, Fínska a Švédska a najmä na jej článok 5 (2),
so zreteľom na smernicu Rady č. 89/556/EHS z 25. septembra 1989 o zdravotnom stave zvierat, ktorou sa riadi obchod s embryami hovädzieho dobytka [4] vo vnútri spoločenstva a ich dovozy z tretích krajín naposledy zmenenú a doplnenú Aktom o pristúpení Rakúska, Fínska a Švédska, a najmä na jej článok 5 (3),
so zreteľom na smernicu Rady č. 90/426/EHS z 26. júna 1990 o zdravotnom stave zvierat, ktorou sa riadia presuny a dovoz koní [5] z tretích krajín, naposledy zmenenú a doplnenú Aktom o pristúpení Rakúska, Fínska a Švédska a najmä jej článok 7,
so zreteľom na smernicu Rady č. 90/429/EHS z 26. júna 1990 stanovujúcu požiadavky na zdravie zvierat uplatniteľné na obchod so semenom ošípaných [6] vo vnútri spoločenstva a na ich dovozy, naposledy zmenenú a doplnenú rozhodnutím 1999/608/ES [7], a najmä na jej článok 5 (3),
so zreteľom na smernicu Rady č. 91/68/EHS [8] z 28. januára 1991 o zdravotnom stave zvierat, ktorou sa riadi obchod s ovcami a kozami vo vnútri spoločenstva, naposledy zmenenú a doplnenú rozhodnutím č. 94/953/ES [9], a najmä na jej článok 2 (9),
keďže:
(1) obchod s hovädzím dobytkom, ošípanými, ovcami, kozami a koňmi vo vnútri spoločenstva je povolený zo zberných stredísk schválených kompetentnými orgánmi toho členského štátu, v ktorom sa nachádzajú;
(2) obchod so semenom hovädzieho dobytka a ošípaných vo vnútri spoločenstva je povolený zo stredísk schválených kompetentnými orgánmi toho členského štátu, v ktorom sa nachádzajú;
(3) obchod s embryami a vajíčkami hovädzieho dobytka vo vnútri spoločenstva je povolený, ak ich odberali, spracovali a skladovali skupiny na odber embryí schválené kompetentnými orgánmi členských štátov, v ktorých pôsobia;
(4) každý členský štát musí zaslať Komisii a ostatným členským štátom zoznamy zberných stredísk, stredísk na odber semena a skupín na odber embryí, ktoré schválil na svojom území;
(5) je nevyhnutné harmonizovať vzor týchto zoznamov a spôsob, akým sa budú zasielať, aby sa zaviedol jednoduchý prístup k aktualizácii zoznamov pre spoločenstvo;
(6) opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Zoznamy zariadení uvedených v prílohe I sa budú zasielať Komisii v programe Word 97 (alebo v programe, ktorý mu predchádzal), Excel 97 (alebo v programe, ktorý mu predchádzal) alebo vo formáte pdf do tejto e-mailovej schránky: Inforvet@cec.eu.int.
Zoznamy budú zostavené v súlade so vzorovými formátmi uvedenými v prílohe II.
Každú úpravu formátu alebo zmenu miesta určenia Komisia oznámi členským štátom v rámci Stáleho veterinárneho výboru.
Článok 2
Toto rozhodnutie je adresované členským štátom.
V Bruseli 24. januára 2001